NRK-profilen Friis var blant Mildes nærmeste: Yan Friis om Mildes siste dager: – Ble forbannet på legen
ARTIKKELEN ER OVER FIRE ÅR GAMMEL Flere av Tor Mildes venner og kolleger, blant andre Tone-Lise Skagefoss, Silje Stang og Christer Falch, reagerer på lørdagens oppslag i VG om Mildes behandling på sykehuset. Lørdag skrev VG at Fylkesmannen er i full gang med å granske dødsfallet til Tor Milde, og at Oslo Universitetssykehus vedgår at det er uklarheter rundt dødsfallet. Det var Mildes kjæreste Irja Anthi som klaget inn saken. Det var på julaften 2013 at Milde falt livløs om på sykehuset og havnet i koma. Tre uker senere, den 15. januar i fjor, ble han erklært død. I saken har VG også publisert en rekke utdrag fra dokumenter i tilsynssaken mot sykehuset. – Jeg kjenner meg godt igjen i det VG skriver. Både jeg, Tor og de pårørende ble møtt med en fryktelig arroganse på sykehuset, sier Friis til VG.Den kjente TV-profilen Milde ble akutt syk mens han var på ferie i USA, sammen med kjæresten. Milde hadde diabetes type 2, og kjent hjerte og kar-sykdom, som han hadde vært behandlet for i noen år. Men mens han var i USA, fikk han lungebetennelse, som utviklet seg til ARDS, akutt lungesvikt. Dette er en alvorlig tilstand som kan være livstruende om pasienten ikke får riktig behandling, og hjelp til å puste. Milde ble så syk at han måtte behandles i respirator i flere uker på sykehus i USA. Den 8. desember ble han sendt til Ullevål med ambulansefly. – Jeg trodde at dette var det beste sykehuset Norge hadde å tilby, og at Tor ville få den beste behandlingen her. Det viste seg å ikke stemme, sier Friis, som blant annet har ledet P1-programmet Herreavdelingen sammen med Finn Bjelke i en årrekke.Friis anklager sykehuset for ikke å ha tatt Mildes tilstand på alvor. – Da jeg besøkte Tor på sykehuset sa han til meg resignert at «De sier at det er psykisk». Så fortsatte han med «Ja ja, jeg får jo bare tro på det, da». Utdragene fra dokumentene som VG har publisert bekrefter at ansvarshavende overlege mottok flere henvendelser fra Mildes kjæreste Irja Anthi med bekymring for den tunge pusten hans, og at han ble stadig mer hoven i bena. Faresignalene ble ikke fulgt opp av overlegen, som mente Mildes problemer var av psykisk art. BAKGRUNN:Gransker Tor Mildes dødsfall – Jeg ble forbannet på legen. Jeg deltok også på et møte med en lege ved sykehuset, hvor legen bare var arrogant og ufin, sier Friis. Sakkyndig lege Tor-Erik Widerøe har skrevet en rapport om Mildes behandling på vegne av Fylkesmannen, hvor han konkluderer med at behandlingen Milde fikk var i tråd med god klinisk praksis. Friis roser Irja Anthi og Mildes sønner for åpenheten rundt Mildes dødsfall. Han håper at saken kan bidra til å endre det han mener er dårlige rutiner på sykehuset. – Jeg tror Tor ville satt stor pris på at saken belyses og kanskje kan bidra til å bedre situasjonen for de som kommer etter ham. Jeg har vanskelig for å tro at Tor er den eneste som har blitt behandlet på denne måten, men kanskje kan denne granskningen med all oppmerksomheten den får medføre positive endringer, sier han.Musikksjef i Radio Norge, Tone-Lise Skagefoss, satt i «Idol»-juryen sammen med Tor Milde i 2005 og 2006. Hun beskriver behandlingen Tor Milde fikk som «forferdelig». – Jeg vet at det ble gjort mange feil. Nå i ettertid er det grusomt å tenke på at dette skal være mulig i Norge. Jeg blir frustrert og lei meg av å tenke på det, sier hun. Skagefoss roser familien til Milde for åpenheten. – Dette er nok ikke eneste gangen noe slikt har skjedd på et norsk sykehus. Da er det veldig fint at familien benytter anledningen til å rette søkelys mot denne praksisen, sier hun- – Det er viktig at denne saken granskes og belyses, men det vil jo aldri skape rettferdighet for Tor. Han kommer jo ikke tilbake av den grunn, legger hun til.– Det er helt fryktelig å lese det som står i VG i dag. Jeg vet jo ikke hva som har foregått, men saken er veldig trist, sier programleder Silje Stang til VG. Hun har jobbet med Milde ved flere anledninger, og beskriver Tor som en av de flotteste fyrene hun noen gang har møtt. – Jeg blir fortsatt lei meg hver gang jeg ser bilder av ham. Hvis dette kunne vært unngått, så er det fryktelig trist, sier hun. Musikkprodusent og programleder Christer Falch kjente Tor Milde i mange år før han døde. – Vi som kjente Tor har vært klar over kritikken mot sykehuset lenge, og nå er det fint at saken blir belyst. Saken er jo helt tragisk, og hvis det har skjedd noe galt så er det veldig bra at det kommer frem i dagens lys, sier Falch til VG. Han håper granskningen kan gi svar på hva som faktisk skjedde da Milde var innlagt på Oslo Universitetssykehus. – Jeg håper særlig at de nærmeste pårørende får svar, og kanskje litt mer sjelefred, sier han.I forbindelse med at VG publiserte intervjuet med Irja Anthi og utdrag fra dokumentene i granskningssaken sendte flere detaljerte spørsmål om omstendighetene omkring dødsfallet til Oslo Universitetssykehus. Men av prinsipielle grunner ønsker ikke sykehuset å kommentere saken. Vi har også bedt sykehuset sette oss i kontakt med den ansvarlige overlegen, som har vært sykemeldt i en lengre periode. Sykehuset har ikke ønsket å bidra til dette. I en e-post til VG i forbindelse med denne saken svarer vakthavende medievakt Anders Bayer bølgende: «Oslo universitetssykehus ønsker fortsatt ikke å kommentere denne saken, utover det vi har svart tidligere, inntil Fylkesmannens behandling er avsluttet. Når konklusjonene foreligger skal sykehuset og den ansvarlige ledelsen gjennomgå materialet på en grundig og forsvarlig måte.»
Tor Mildes gode venn, NRK-profil Yan Friis, mener Milde fikk dårlig behandling ved Oslo Universitetssykehus. Nå håper han at åpenheten rundt vennens siste dager kan endre praksisen.